62020TJ0377_RES
Byla T‑377/20
KN
prieš
Europos ekonomikos ir socialinių reikalų komitetą
2021 m. rugsėjo 1 d. Bendrojo Teismo (aštuntoji kolegija) sprendimas
„Institucinė teisė – EESRK narys – OLAF tyrimas dėl pranešimų apie psichologinį priekabiavimą – Sprendimas nušalinti narį nuo vadovaujamų ir personalo valdymo pareigų – Ieškinys dėl panaikinimo – Aktas, kurį galima ginčyti – Priimtinumas – Tarnybos interesais priimta priemonė – Teisinis pagrindas – Teisė į gynybą – Atsisakymas leisti susipažinti su OLAF ataskaitos priedais – Parodymų turinio atskleidimas pateikiant santrauką – Atsakomybė“
Ieškinys dėl panaikinimo – Aktai, dėl kurių galima pareikšti ieškinį – Sąvoka – Aktai, sukeliantys privalomų teisinių padarinių – Raginimas atsistatydinti ir atsiimti savo kandidatūrą Europos ekonomikos ir socialinių reikalų komiteto prezidiumo rinkimuose – Neapėmimas
(SESV 263 straipsnis)
(žr. 62, 63 ir 68 punktus)
Ieškinys dėl panaikinimo – Aktai, dėl kurių galima pareikšti ieškinį – Sąvoka – Aktai, sukeliantys privalomų teisinių padarinių – Sprendimas nušalinti Europos ekonomikos ir socialinių reikalų komiteto narį nuo vadovaujamų ir personalo valdymo pareigų – Apėmimas
(SESV 263 straipsnis; Europos ekonomikos ir socialinių reikalų komiteto darbo tvarkos taisyklių 80 straipsnis)
(žr. 74 ir 77–79 punktus)
Ieškinys dėl panaikinimo – Aktai, dėl kurių galima pareikšti ieškinį – Sąvoka – Aktai, sukeliantys privalomų teisinių padarinių – Sąjungos įstaigos ar agentūros sprendimas dalyvauti kaip civilinei ieškovei nacionaliniame teisme vykstančiame procese – Neapėmimas
(SESV 263 straipsnis; Europos Sąjungos pagrindinių teisių chartijos 47 straipsnis)
(žr. 82 ir 83 punktus)
Europos ekonomikos ir socialinių reikalų komitetas – Nariai – Psichologinis priekabiavimas – Tarnybos interesas – Sprendimas nušalinti narį nuo vadovaujamų pareigų – Kvalifikavimas kaip drausimės nuobaudos – Nebuvimas
(Europos ekonomikos ir socialinių reikalų komiteto darbo tvarkos taisyklių 9 straipsnio 8 dalis ir priedo 8 straipsnio 3 dalies antra pastraipa)
(žr. 99-102, 104 ir 105 punktus)
Europos Sąjungos teisė – Principai – Teisė į gynybą – Europos ekonomikos ir socialinių reikalų komitetas (EESRK) – Nariai – Europos kovos su sukčiavimu tarnybos (OLAF) tyrimas dėl galimo psichologinio priekabiavimo – Sprendimas nušalinti narį nuo vadovaujamų pareigų – Teisė susipažinti su apklausos protokolais – Ribos – Administracijos galimybė anonimizuoti duomenis arba parengti teksto santrauką
(Europos Sąjungos pagrindinių teisių chartijos 41 straipsnio 2 dalis; Europos Parlamento ir Tarybos reglamento Nr. 883/2013 11 straipsnio 4 dalis)
(žr. 112–115, 123–125, 187, 191 punktus)
Europos Sąjungos teisė – Principai – Teisė į gynybą – Europos ekonomikos ir socialinių reikalų komitetas (EESRK) – Nariai – Europos kovos su sukčiavimu tarnybos (OLAF) tyrimas dėl galimo psichologinio priekabiavimo – Sprendimas nušalinti narį nuo vadovaujamų pareigų – Teisė susipažinti su apklausos protokolais – Ribos – Galimybė susipažinti su konfidencialia versija, suteikiama tik nario atstovams – konfidencialios versijos esmė, pateikta nekonfidencialioje versijoje – Leistinumas
(Europos Sąjungos pagrindinių teisių chartijos 41 straipsnio 2 dalis; Bendrojo Teismo procedūros reglamento 103 straipsnio 3 dalis; Bendrojo Teismo procedūros reglamento Praktinių vykdymo nuostatų 191 punktas; Europos Parlamento ir Tarybos reglamento Nr. 883/2013 11 straipsnio 4 dalis)
(žr. 164–166 punktus)
Santrauka
Ieškovas KN nuo 2004 m. gegužės 1 d. yra Europos ekonomikos ir socialinių reikalų komiteto (EESRK) narys; nuo 2013 m. balandžio mėn. iki 2020 m. spalio 27 d. jis buvo EESRK įsteigtos darbdavių grupės (I grupės) pirmininkas.
Sulaukusi pranešimų apie ieškovo elgesį su kitais EESRK nariais ir šio komiteto darbuotojais, Europos kovos su sukčiavimu tarnyba (OLAF) pradėjo tyrimą, kuriam vykstant buvo išklausyti ieškovas, liudytojai ir pranešėjai. 2020 m. sausio 16 d. OLAF perdavė ataskaitą, joje rekomendavo EESRK imtis reikiamų priemonių siekiant užkirsti kelią naujiems ieškovo priekabiavimo darbo vietoje atvejams. Siekiant užtikrinti liudytojų ir pranešėjų apsaugą, jų apklausų išklotinės nebuvo perduotos ieškovui, jis gavo tik nekonfidencialią OLAF ataskaitos versiją be priedo.
2020 m. gegužės 13 d. Europos Parlamentas atsisakė patvirtinti EESRK, kad biudžetas įvykdytas, nes nesiimta priemonių siekiant įgyvendinti OLAF rekomendacijas (
1
).
2020 m. birželio 9 d. sprendimu EESRK biuras paragino ieškovą atsistatydinti iš I grupės pirmininko pareigų ir atsiimti savo kandidatūrą EESRK prezidiumo rinkimuose, taip pat nušalino jį nuo bet kokios vadovavimo ir personalo valdymo veiklos (toliau – ginčijamas sprendimas). Priėmus šį sprendimą, ieškovas ir toliau ėjo I grupės pirmininko pareigas iki kadencijos pabaigos, tačiau atsiėmė kandidatūrą. Jis buvo paskirtas EESRK nariu laikotarpiui nuo 2020 m. rugsėjo 21 d. iki 2025 m. rugsėjo 20 d.
Bendrasis Teismas atmeta ieškinius, pareikštus dėl ginčijamo sprendimo panaikinimo ir dėl žalos atlyginimo, ir patikslina priekabiavimu kaltinamo asmens teisės susipažinti su per OLAF tyrimą apklaustų liudytojų parodymais apimtį.
Bendrojo Teismo vertinimas
Pirmiausia Bendrasis Teismas išsako poziciją dėl ieškinio priimtinumo. Viena vertus, ieškinys nepriimtinas, kiek jis pareikštas dėl raginimų ieškovui atsistatydinti iš I grupės pirmininko pareigų ir atsiimti kandidatūrą EESRK prezidiumo rinkimuose, nes šie raginimai nesukelia privalomų teisinių padarinių. Kita vertus, ieškinys yra priimtinas, kiek jis pareikštas dėl sprendimo nušalinti ieškovą nuo vadovaujamų ir personalo valdymo pareigų. Šis sprendimas, kuriuo ieškovui neleidžiama įgyvendinti hierarchinių įgaliojimų, sukelia privalomų teisinių padarinių ir yra jam nepalankus.
Bendrasis Teismas taip pat konstatuoja, kad nekonfidencialioje OLAF ataskaitos versijoje pateikta apklaustų liudytojų ir pranešėjų parodymų santrauka. Šioje versijoje pateikta išsami kiekvieno veiksmo, dėl kurio priekaištaujama ieškovui, santrauka, ir aprašytos pasekmės, kurių dėl šių veiksmų kilo atitinkamų asmenų sveikatai.
Kadangi ši santrauka atspindi surinktų parodymų esmę, Bendrasis Teismas daro išvadą, kad OLAF ataskaitos priedų nepateikimas neturi įtakos ginčijamo sprendimo teisėtumui.
Galiausiai pažymėtina, kad per procesą Bendrajame Teisme ieškovo advokatų paprašyta prieš gaunant OLAF ataskaitos priedų kopiją pasirašyti įsipareigojimą užtikrinti konfidencialumą (
2
). Vis dėlto ieškovo advokatai tvirtina, kad jų pastabos negali pakeisti pastabų, kurias jis būtų galėjęs pateikti, jei būtų turėjęs galimybę pats susipažinti su minėtais priedais. Šiuo aspektu Bendrasis Teismas konstatuoja, kad ieškovo advokatai OLAF ataskaitos prieduose nenustatė jokios informacijos, kurios esmė nebuvo atskleista šios ataskaitos nekonfidencialioje versijoje. Kadangi toks veiksmas galėjo būti atliktas nepateikiant ieškovui per tyrimą apklaustų liudytojų parodymų konfidencialios versijos, Bendrasis Teismas daro išvadą, kad nebūtina nagrinėti papildomų pastabų, kurių ieškovas būtų galėjęs pateikti, jei būtų susipažinęs su šiais dokumentais.
(
1
)	2020 m. gegužės 13 d. Europos Parlamento sprendimas (ES) 2020/1984 dėl Europos Sąjungos 2018 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas (OL L 417, 2020, p. 469) ir 2020 m. gegužės 14 d. Europos Parlamento rezoliucija (ES) 2020/1985 su pastabomis, sudarančiomis neatskiriamą sprendimo dėl Europos Sąjungos 2018 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas, dalį (OL L 417, 2020, p. 470).
(
2
)	Bendrojo Teismo procedūros reglamento 103 straipsnio 3 dalyje numatyta Bendrojo Teismo galimybė pateikti susipažinti pagrindinei šaliai tam tikrą konfidencialią informaciją ar įrodymus, kurie yra reikšmingi ginčo baigčiai, nurodant laikytis konkrečių jų atskleidimo reikalavimų. Be to, iš Procedūros reglamento Praktinių vykdymo nuostatų 191 punkto matyti, kad tokiu įsipareigojimu gali būti tai, kad šalies atstovai įsipareigoja neatskleisti šios informacijos ar įrodymų juos įgaliojusiam asmeniui ar trečiajam asmeniui.